ข้อมูลสรุป (Executive Summary)

1. สรุปลักษณะการประกอบธุรกิจหลักของบริษัทฯ รวมทั้งสรุปภาวะการแข่งขัน
และศักยภาพของบริษัทฯ

ความไม่แน่นอนทางการเมืองภายในประเทศ
ยังเป็นประเด็นที่ส่งผลต่อเนื่องในการขยายตัวของอุตสาหกรรมก่อสร้าง
โดยเฉพาะโครงการก่อสร้างเมกะโปรเจ็กท์ของภาครัฐ ที่คาดว่าจะเริ่มดำเนินการในรอบปีที่ผ่านมา
ต้องยกเลิกหรือชลอโครงการออกไป
และในช่วงปลายปีที่มีอุบัติเหตุด้านการเมืองจนส่งผลต่อการเปลี่ยนแปลงทางการเมืองอย่างรุนแรง
ยิ่งส่งผลให้โครงการต่างๆของภาครัฐต้องกลับไปนับหนึ่งใหม่อีกครั้ง
ซึ่งคงต้องให้เวลาภาครัฐในการปรับตัวอีกสักระยะ ก่อนที่จะมีการผลักดันโครงการต่าง ๆ
ออกมาภายใต้การตรวจสอบที่เข้มข้นขององค์กรต่างๆ ทั้งจากภาครัฐและภาคเอกชน ให้โปร่งใสที่สุด
อย่างไรก็ดีงานเมกะโปรเจ็กท์ของภาครัฐที่จะดำเนินการในอนาคต ยังเป็นเป้าหมายหลักของบริษัทฯ
โดยอาศัยประสบการณ์และความพร้อมในทุกด้านเป็นข้อได้เปรียบกว่าคู่แข่งในระดับเดียวกัน

สำหรับภาคเอกชนมีการลงทุนมากขึ้นทั้งการขยายโรงงาน วางท่อก๊าซธรรมชาติเข้าสู่โรงงาน
ก่อสร้างท่าเทียบเรือ สร้างศูนย์การค้าและอาคารสำนักงานเพิ่มขึ้น
ซึ่งแสดงให้เห็นแนวโน้มที่ดีด้านการลงทุนของภาคเอกชน ว่ามีการขยายตัวในระดับที่น่าพอใจ
โดยการลงทุนของเอกชนจะทยอยดำเนินการเป็นโครงการย่อย ๆ อย่างต่อเนื่อง

จากนโยบายของบริษัทฯ ที่ขยายตลาดออกไปแข่งขันในต่างประเทศมากขึ้น
นอกจากจะทำให้สามารถรักษาตลาดเดิมที่มีอยู่ในภูมิภาคเอเชียตะวันออก เอเชียตะวันออกเฉียงใต้
เอเชียใต้ และตะวันออกกลาง ได้แก่ โครงการก่อสร้างเขื่อนโคล ทางหลวงในรัฐเวสท์เบงกอล
และโครงการรถไฟฟ้าสัญญา BC-21 ของประเทศอินเดีย โครงการก่อสร้างสถานีต่อเชื่อมรถไฟ
รถไฟความเร็วสูง และสถานีรถไฟฟ้าใต้ดินในไทเป โครงการก่อสร้างเขื่อนน้ำเทิน 2 ในลาว
โครงการบ่อพักและท่อรวบรวมน้ำเสียในเวียดนาม โครงการปาล์ม ลากูนา คอนโดมิเนียม
และรีสอร์ทในเมืองดูไบของสหรัฐอาหรับเอมิเรตส์ ยังสามารถขยายตลาดในต่างประเทศเพิ่มขึ้น
โดยมีโครงการใหม่ๆ ให้ที่บริษัทสนใจเข้าร่วมประมูลได้แก่ เขื่อนในประเทศเนปาล
เหมืองถ่านหินในประเทศอินโดนีเซีย และโครงการรถไฟฟ้าอีกหลายเส้นทางในประเทศอินเดีย
เป็นต้น

กลุ่มงานก่อสร้างสนามบิน

ตลอดเวลาเกือบ 10 ปีที่บริษัทฯ
ได้มีส่วนรวมในการก่อสร้างสนามบินสุวรรณภูมิตั้งแต่การเริ่มถมทรายสนามบินไปจนถึงการเปิดใช้สนามบินอย่างเป็นทางการ
เป็นความภาคภูมิใจอย่างยิ่งที่ได้มีส่วนร่วมเป็นผู้รับเหมาหลักในโครงการขนาดใหญ่ที่สุดของประเทศให้บรรลุเป้าหมายที่วางไว้
ในรอบปีที่ผ่านมา บริษัทฯ และพันธมิตร คือ บริษัท ทาเกนากะ คอร์ปอเรชั่น จำกัด และบริษัท
โอบายาชิ คอร์ปอเรชั่น จำกัด ในนามของ กิจการร่วมค้าไอทีโอ และกิจการร่วมค้าไอโอที
ได้ส่งมอบงานหลักของก่อสร้างอาคารผู้โดยสารและอาคารเทียบเครื่องบิน มูลค่า 36,600 ล้านบาท
งานก่อสร้างผิว ทางวิ่ง ทางขับและลานจอดเครื่องบิน มูลค่า 7,400 ล้านบาท
ตลอดจนงานระบบต่างๆ จนสนามบินสามารถเปิดใช้อย่างเป็นทางการในเดือนกันยายน 2549
โดยยังมีงานเพิ่มเติมบางส่วนและงานบำรุงรักษาที่ต้องดำเนินการต่อให้ครบตามเงื่อนไขของสัญญา
สำหรับสนามบินสุวรรณภูมิที่เปิดให้บริการแล้วจะยังมีงานเพิ่มเติมอีกหลายส่วนที่จะต้องดำเนินการให้ครบถ้วนตามแผนงานหลัก
ขึ้นอยู่กับนโยบายของรัฐบาลว่าเริ่มดำเนินการขยายส่วนต่างๆ เมื่อใด ซึ่งจากประสบการณ์ที่ผ่านมา
บริษัทฯ มั่นใจว่าชนะการประมูลและมีโอกาสเข้าไปดำเนินการในงานดังกล่าวต่อไปในอนาคต

กลุ่มงานก่อสร้างอาคาร

โครงการก่อสร้างที่แล้วเสร็จในรอบปีที่ผ่านมาได้แก่ โครงการบ้านเอื้ออาทร 12 แห่ง จำนวน
23,500 ห้อง มูลค่า 7,271 ล้านบาท ซึ่งโครงการที่แล้วเสร็จไปเป็นเพียงโครงการสัญญาหนึ่ง
ที่บริษัท ฯ ได้ทำกับภาครัฐ มีอีกหลายโครงการและหลายพื้นที่ของโครงการบ้านเอื้ออาทร ที่บริษัทฯ
ได้รับการอนุมัติให้ก่อสร้าง มูลค่าที่อนุมัติแล้วกว่า 11,704 ล้านบาท ทั้งยังมีอีกหลายพื้นที่
ที่รอการอนุมัติจากการเคหะแห่งชาติให้เข้าดำเนินการ
ในภาพรวมแล้วโครงการบ้านเอื้ออาทรยังเป็นรายได้ของบริษัทฯ
ในส่วนงานการก่อสร้างอาคารไปได้อีกไม่น้อยกว่า 2 ปี
สำหรับงานอื่นที่แล้วเสร็จในรอบปีที่ผ่านมาได้แก่ โครงการก่อสร้างโรงแรมสุวรรณภูมิมูลค่า 2,331
ล้านบาท ศูนย์ขนส่งสาธารณะสนามบินสุวรรณภูมิ 289 ล้านบาท โครงการก่อสร้างจตุจักรมอลล์
มูลค่า 462 ล้านบาท อาคารที่จอดรถกรมสรรพสามิต มูลค่า 41 ล้านบาท และงานปรับปรุงโรงแรม
โฟรซีซั่นส์ มูลค่า 130 ล้านบาท สำหรับโครงการที่กำลังดำเนินการต่อเนื่องอยู่ ได้แก่
โครงการก่อสร้างศูนย์ราชการกรุงเทพมหานคร ถนนแจ้งวัฒนะ มูลค่า 6,427 ล้านบาท
โครงการก่อสร้างสนามกีฬาเมืองหลักฉลอง 333 ปี จ.นครราชสีมา มูลค่า 1,950 ล้านบาท
โครงการริเวอร์ไซค์การ์เด้น มารีนา มูลค่า 625 ล้านบาท โครงการคิงเพาเวอร์ คอมเพล็ค
มูลค่า 2,206 ล้านบาท
โครงการก่อสร้างอาคารสำนักงานใหญ่หลังใหม่ของธนาคารแห่งประเทศไทย มูลค่า 1,537
ล้านบาท โครงการก่อสร้างโรงแรมนิวอมารีออคิด พัทยา มูลค่า 795 ล้านบาท
โครงการก่อสร้างโรงแรมสมุยวิลเลจ มูลค่า 790 ล้านบาท โครงการก่อสร้างภูเลบีช รีสอร์ท
มูลค่า 330 ล้านบาท และก่อสร้างโครงการปาล์ม ลากูนา คอนโดมิเนียม
และรีสอร์ทในสหรัฐอาหรับเอมิเรตส์ มูลค่าเบื้องต้น 1,287 ล้านบาท เป็นต้น

กลุ่มงานก่อสร้างทางด่วนยกระดับ ทางหลวง ทางรถไฟ และสะพาน

โครงการก่อสร้างทางด่วน ทางยกระดับและถนนที่แล้วเสร็จในรอบปี 2549 ได้แก่
ทางยกระดับถนนกิ่งแก้วเข้าสนามบินสุวรรณภูมิ มูลค่า 394 ล้านบาท สะพานกลับรถ 5
แห่งถนนบางนา-ตราด มูลค่า 185 ล้านบาท ทางยกระดับแยกกม.8 ถนนรามอินทรา-มีนบุรี มูลค่า
206 ล้านบาท โครงการถนนสายจตุรทิศ ตอนที่ 2 มูลค่า 204 ล้านบาท
สำหรับอุโมงค์ลอดทางแยกเกษตร-นวมินทร์ มูลค่า 346 ล้านบาท
ได้ดำเนินการก่อสร้างงานหลักเสร็จเรียบร้อยแล้วคงเหลืองานเก็บและงานตกแต่งบางส่วน
ซึ่งอุโมงค์ดังกล่าวได้เปิดใช้ไปแล้วช่วงเดือนธันวาคม 2549 ที่ผ่านมา
สำหรับโครงการที่จะดำเนินการต่อเนื่องในปีนี้ได้แก่ โครงการระบบขนส่งมวลชนกรุงเทพ(บีทีเอส)
ส่วนต่อขยาย สายสุขุมวิท มูลค่า 3,619 ล้านบาท โครงการถนนพุทธมณฑลสาย 2 (เพชรเกษม –
ถนนเลียบทางรถไฟ)รวมระบบสาธารณูปโภค มูลค่า 897 ล้านบาท
โครงการก่อสร้างสะพานข้ามแม่น้ำเจ้าพระยา บริเวณบางคูวัด มูลค่า 908 ล้านบาท
และโครงการวงแหวนรอบนอกกรุงเทพด้านใต้ช่วงวัดสลุต มูลค่า 124 ล้านบาท
รวมสะพานข้ามคลองสำโรง มูลค่า 76 ล้านบาท

โครงการในต่างประเทศที่แล้วเสร็จในรอบปีที่ผ่านมาคือ
โครงการก่อสร้างถนนเชื่อมสะพานข้ามแม่น้ำโขงแห่งที่ 2
รวมทั้งการก่อสร้างอาคารควบคุมคนเข้าเมืองในแขวงสะหวันนะเขต ฝั่ง สปป.ลาว ซึ่งบริษัทฯ
ได้ร่วมมือบริษัท ชิมิซุ คอร์ปอเรชั่นจำกัด ดำเนินการก่อสร้าง มูลค่า 295 ล้านบาท
โครงการในประเทศอินเดียที่ดำเนินการอยู่ ได้แก่ การก่อสร้างทางหลวงเส้นทาง NH-31 C
รัฐเวสท์เบงกอล มูลค่า 2,284 ล้านรูปี ส่วนงานในประเทศฟิลิปปินส์ ที่บริษัทฯ ดำเนินการอยู่ คือ
ถนนเซาท์เทิร์นเลเต้ มูลค่า 1,193 ล้านเปโซ และ โครงการก่อสร้างถนนช่วงซูโย-เซอวานเทส
มูลค่า 1,260 ล้านเปโซ

งานก่อสร้างของการรถไฟแห่งประเทศไทย ในรอบปีที่ผ่านเป็นเพียงงานซ่อมบำรุงทางเป็นช่วง ๆ
หรือซ่อมระบบอาณัติสัญญาณบริเวนทางข้ามทางแยกเท่านั้น
แม้จะมีแผนการขยายทางรถไฟรางคู่เพิ่มขึ้นในทุกเส้นทางทั่วประเทศ
แต่ก็ยังไม่สามารถผลักดันโครงการใดๆ ออกมาได้
สำหรับโครงการที่คาดหมายว่าจะมีการดำเนินการเป็นอันดับแรก โดยจะมีการเปิดประมูลในช่วงต้นปี
2550 คือโครงการทางรถไฟรางคู่ช่วงฉะเชิงเทรา-ศรีราชา-แหลมฉบัง ระยะทาง 78 กิโลเมตร
มูลค่ากว่า 5,000 ล้านบาท ในรอบปีที่ผ่าน
มีงานของการรถไฟแห่งประเทศไทยที่ได้ดำเนินการแล้วเสร็จได้แก่ โครงการ

เปลี่ยนรางรถไฟระหว่างสถานีชุมทางจิระ - กระโดนค้อ มูลค่า 177 ล้านบาทและงานผลิต
จัดหาหมอนคอนกรีตอัดแรงพร้อมอุปกรณ์ยึดเหนี่ยวจำนวน 3 เส้นทางมูลค่า 377 ล้านบาท

กลุ่มงานก่อสร้างโรงงานอุตสาหกรรม

งานก่อสร้างโรงงานอุตสาหกรรมที่ดำเนินการแล้วเสร็จในปีที่ผ่านมา
ส่วนใหญ่จะเป็นงานของภาคเอกชนได้แก่ งานก่อสร้างโรงงานปูนซิเมนต์
ของบริษัทภูมิใจไทยซีเมนส์จำกัด ที่จังหวัดสระบุรี มูลค่า 503 ล้านบาท
งานโยธาโรงงานไฟฟ้าพลังถ่านหิน (บีแอลซีพี )มูลค่า 589 ล้านบาท
ก่อสร้างปล่องระบายความร้อนโรงไฟฟ้า(บีแอลซีพี) มูลค่างาน 185 ล้านบาท
งานโยธาสำหรับโครงการมาบตาพุดอินดัสเตรียลแก๊ส มูลค่า 137 ล้านบาท
นอกจากนี้ยังมีงานที่แล้วเสร็จในส่วนปรับปรุงพื้นที่โรงงานและงานสาธารณูปโภคของโรงงานต่าง ๆ
อีกไม่น้อยกว่า 530 ล้าน สำหรับงานก่อสร้างที่กำลังดำเนินการอยู่ในขณะนี้ได้แก่
งานโยธาสำหรับเอทีซีคอมเพลกซ์ 2 รวมทั้ง 2 สัญญา มูลค่า 766 ล้านบาท
ปรับปรุงพื้นที่และงานโยธาโครงการ พีทีที ฟีนอล มูลค่ารวม 348 ล้านบาท
งานปรับปรุงพื้นที่โรงงานของ บ.ไทยนิปปอนสตีล มูลค่างาน 425 ล้านบาท
นอกจากนี้บริษัทฯได้ร่วมมือกับบริษัท ฮิตาชิ จำกัดและ บริษัท สุมิโตโม คอร์ปอเรชั่น
รับงานก่อสร้างโรงไฟฟ้าพระนครเหนือมูลค่ารวม 12,349 ล้านบาท
โดยมีมูลค่างานเฉพาะส่วนที่บริษัทฯ ดำเนินการเป็นเงิน 3,993 ล้านบาท
กำหนดแล้วเสร็จเดือนมีนาคม 2553

กลุ่มงานด้านการพัฒนาเหมืองแร่ และ ถ่านหิน

โครงการเหมืองถ่านหิน มูดอง ในประเทศเมียนมาร์
เป็นโครงการพัฒนาเหมืองถ่านหินที่บริษัทได้เข้าไปดำเนินการตั้งแต่ปี พ.ศ. 2541 จนถึงปัจจุบัน
มูลค่า 1,654 ล้านบาท ดำเนินการไปแล้ว 88% คาดว่าจะแล้วเสร็จในปี พ.ศ.2550 นี้ ซึ่งบริษัทฯ
กำลังสำรวจหาแหล่งถ่านหินเพิ่มเติมในบริเวณใกล้เคียงเพื่อขอสัมปทานเพิ่มจากทางรัฐบาลเมียนม่าร์
อีกโครงการที่บริษัทฯ ได้รับสัมปทานระยะยาวในการขุดขนดินและถ่านหิน คือ
โครงการเหมืองถ่านหินแม่เมาะ เฟสที่ 5 เริ่มตั้งแต่ พ.ศ.2543 ถึง พ.ศ. 2552
มีมูลค่าโครงการ 11,367 ล้านบาท ปัจจุบันดำเนินการไปแล้ว 70 %
นอกจากนี้ยังมีโครงการผลิตและจัดส่งหินปูนให้การไฟฟ้าฝ่ายผลิตแห่งประเทศไทยสำหรับกำจัดก๊าซซัลเฟอร์ไดออกไซค์ของโรงไฟฟ้าแม่เมาะ
มูลค่า 780 ล้านบาท และโครงการผลิตและจัดส่งหินปูนเพื่อเป็นวัตถุดิบในการผลิต
ให้บริษัทภูมิใจไทยซิเมนต์ จำกัดที่จังหวัดสระบุรี มูลค่า 527 ล้านบาท
สำหรับโครงการพัฒนาเหมืองแร่ และ ถ่านหินในต่างประเทศ บริษัท ฯ
กำลังพิจารณางานพัฒนาเหมืองถ่านหินที่ประเทศอินโดนีเซีย และเมืองก๊ก ในเขตรัฐฉาน
ประเทศเมียนมาร์ ห่างจากชายแดนไทย ประมาณ 65 กิโลเมตร
ซึ่งรายละเอียดของโครงการกำลังอยู่ในขั้นตอนการเจรจาศึกษาปริมาณถ่านหินว่ามีมากพอแก่การลงทุนหรือไม่

กลุ่มงานวางท่อและงานอื่นๆ

งานวางท่อระบบสาธารณูปโภคต่างๆ ที่แล้วเสร็จในรอบปี 2549 ที่ผ่านมา ได้แก่
งานวางท่อประปา,ท่อร้อยสายไฟฟ้าใต้ดินและงานที่เกี่ยวข้องกับสะพานลอยข้ามทางแยกของกรุงเทพ
มหานคร จำนวน 8 แห่ง มูลค่ารวม 143 ล้านบาท ซึ่งเป็นโครงการที่การทำงานค่อนข้างยาก
เนื่องจากพื้นที่การทำงานต้องผ่านบริเวณที่มีการจราจรติดขัดมาก
สามารถทำงานได้เฉพาะในตอนการคืนและต้องคืนผิวจราจรให้ประชาชนสัญจรตามปกติในช่วงเช้า
นอกจากนี้ยังมีโครงการ งานบ่อพัก, ท่อร้อยสายไฟฟ้าใต้ดินสถานีพร้อมพงษ์ มูลค่า 37 ล้านบาท
และโครงการวางท่อก๊าซและสถานีความคุมความดันของบริษัทอุตสาหกรรมเครื่องแก้วไทย มูลค่า 58
ล้านบาท

บริษัทฯ
ได้ดำเนินการก่อสร้างอุโมงค์ระบายน้ำคลองแสนแสบและคลองลาดพร้าวลงสู่แม่น้ำเจ้าพระยาของกรุงเทพมหานคร
มูลค่า 2,471 ล้านบาท โดยร่วมมือกับ บริษัท นิชิมัตสุ จำกัด ในนามกิจการร่วมค้า ไอเอ็น
ปัจจุบันดำเนินการไปแล้ว 64% คาดว่าจะแล้วเสร็จ ในเดือนเมษายน พ.ศ. 2551
ส่วนโครงการอื่นๆ ที่ดำเนินการอยู่ได้แก่ โครงการระบายน้ำบริเวณสนามบินสุวรรณภูมิ ส่วนที่ 3
มูลค่า 2,620 ล้านบาท โครงการท่อก๊าซธรรมชาติของปตท.
สำหรับศูนย์ราชการแจ้งวัฒนะและศูนย์พลังงานแห่งชาติจากรังสิตถึงพญาไท มูลค่า 1,198 ล้านบาท
และโครงการบ่อพักและท่อร้อยสาย อีก 4 เส้นทาง มูลค่ารวม 167 ล้านบาท

สำหรับโครงการในต่างประเทศ บริษัท ฯ
ได้เข้าไปดำเนินการก่อสร้างโครงการบ่อพักและท่อรวบรวมน้ำเสีย ในเมืองโฮจิมินห์
ประเทศเวียดนาม มูลค่า 336 ล้านบาท ซึ่งเดิมต้องแล้วเสร็จในเดือนมกราคม พ.ศ.2551
แต่ติดขัดเรื่องการส่งมอบพื้นที่จากเจ้าของงานล่าช้า ทำให้ต้องขยายเวลาออกไปอีก 6 เดือน
บริษัทฯ วางเป้าหมายที่จะขยายตลาดในประเทศเวียดนามเพิ่มขึ้น
เนื่องจากยังมีระบบสาธารณูปโภคพื้นฐานอีกหลายโครงการ
ที่ทางรัฐบาลเวียดนามมีแผนจะเร่งดำเนินการก่อสร้างในระยะเวลาอันใกล้นี้

กลุ่มงานก่อสร้างท่าเรือ ท่าเทียบเรือ งานป้องกันตลิ่ง งานขุดลอก และถมชายฝั่ง งานทางน้ำอื่นๆ

ภาคเอกชนมีความตื่นตัวในด้านการลงทุนก่อสร้างหรือขยายเทียบท่าเรือ
เพื่อรองรับปริมาณการขนส่งสินค้าและผลิตภัณฑ์ที่เพิ่มมากขึ้น
มีโครงการท่าเทียบเรือที่ดำเนินการแล้วเสร็จในรอบปีที่ผ่านมาได้แก่ โครงการพัฒนาพื้นที่
ท่าเทียบเรือ เอ 3 แหลมฉบัง มูลค่า 1,362 ล้านบาท ท่าเทียบเรือบริเวณอ่าวปอ ภูเก็ต มูลค่า
119 ล้านบาท และโครงการท่าเทียบเรือของบริษัททีโอเอ มูลค่า 30 ล้านบาท
สำหรับโครงการที่ยังดำเนินการต่อเนื่องอยู่ได้แก่ โครงการขยายท่าเทียบเรือ เคอร์รี่ สยาม
ซีพอร์ต มูลค่า 496 ล้านบาท ท่าเทียบเรือสำราญกีฬาบริเวณอ่าวปอ ภูเก็ต มูลค่า 91 ล้านบาท
และโครงการท่าเทียบเรือและเขื่อนกันคลื่น บริเวณเกาะยาว มูลค่า 26 ล้านบาท

การก่อสร้างเขื่อนเพื่อป้องกันการกัดเซาะชายฝั่งโดยวิธีการวางถุงชนิดพิเศษบรรจุทรายทับซ้อนกันเป็นแนว
ซึ่งเคยดำเนินการบริเวณอ่าวไทยตอนบน
ได้รับการตรวจสอบจากกรมการขนส่งทางน้ำและพาณิชยนาวี
แล้วว่าวิธีดังกล่าวสามารถใช้ป้องกันการกัดเซาะได้อย่างมีประสิทธิภาพ
จึงมีการขยายการก่อสร้างโดยใช้วิธีดังกล่าวอีก 2 พื้นที่คือ
โครงการเขื่อนป้องกันการกัดเซาะชายฝั่งทะเลบริเวณแม่น้ำท่าจีน จังหวัดสมุทรสาคร มูลค่า 279
ล้านบาท และโครงการเขื่อนป้องกันการกัดเซาะชายฝั่งทะเลอ่าวไทยฝั่งตะวันออก
จังหวัดฉะเชิงเทรา มูลค่า 130 ล้านบาท
นอกจากนี้ยังมีงานก่อสร้างระบบป้องกันน้ำท่วมพื้นที่เทศบาลนครสมุทรสาครมูลค่า 352 ล้านบาท
โครงการขุดลอกอ่าวปอ มูลค่า 21 ล้านบาท และงานก่อสร้างประตูระบายน้ำในลำน้ำปิง
จังหวัดเชียงใหม่ มูลค่า 434 ล้านบาท
ซึ่งโครงการนี้เป็นหนึ่งในโครงการป้องกันและบรรเทาความเสียหายจากอุทกภัย
ที่สร้างความเสียหายอย่างมากแก่แหล่งธุรกิจและโบราณสถานสำคัญ ๆ ในจังหวัดเชียงใหม่

กลุ่มงานก่อสร้างโรงไฟฟ้าและเขื่อน

งานก่อสร้างเขื่อนและโรงไฟฟ้าพลังน้ำเป็นโครงการที่หลายประเทศให้ความสำคัญและมีแผนที่จะดำเนินการ
แต่เนื่อง
จากโครงการดังกล่าวต้องใช้งบลงทุนมหาศาลและต้องศึกษาผลกระทบด้านสิ่งแวดล้อมให้รอบคอบ
ดังนั้นกว่าจะมีโครงการแต่ละโครงการออกมาจึงใช้เวลาค่อนข้างมาก สำหรับบริษัทฯ
ได้ดำเนินการก่อสร้างเขื่อนอยู่ 2 โครงการ โครงการแรกเป็นการก่อสร้างเขื่อนน้ำเทิน 2
ในสาธารณรัฐประชาธิปไตยประชาชนลาว มูลค่าโครงการ 14,569 ล้านบาท ซึ่งบริษัทฯ
ได้ดำเนินการภายใต้ชื่อ “ กิจการร่วมค้าไอทีดี-เอ็นซีซี ” โดยร่วมมือกับบริษัท นิชิมัตสุ
คอนสตรั๊คชั่น จำกัด รับงานดังกล่าว ปัจจุบันคืบหน้าไปแล้ว 48% โดยที่ 95%
ของยอดผลิตจะขายให้การไฟฟ้าฝ่ายผลิตแห่งประเทศไทยเพื่อแก้ไขปัญหาและป้องกันการขาดแคลนกำลังไฟฟ้าของภาคตะวันออกเฉียงเหนือ
ซึ่งจะแล้วเสร็จปลายปี 2552 ส่วนอีก

โครงการคือ งานก่อสร้างเขื่อนโคล ในประเทศอินเดีย เป็นเขื่อนขนาด 800 เมกกะวัตต์ มูลค่า
8,672 ล้านรูปี คืบหน้าไปแล้ว 31% คาดว่าแล้วเสร็จในเดือนธันวาคม พ.ศ. 2553
นอกจากนี้บริษัทฯ กำลังศึกษาความน่าจะเป็นที่จะเข้าไปก่อสร้างเขื่อนอัพเบอร์กาลีนา
ในประเทศเนปาล และเขื่อนฮอตทารีเบล ในประเทศอินเดียอีกด้วย โดยกำลังพิจารณาว่ามูลค่างาน

ดังกล่าวมีความคุ้มค่าในการลงทุนหรือไม่

กลุ่มงานระบบขนส่งมวลชน

ระบบขนส่งมวลชนซึ่งเป็นแผนการแก้ไขปัญหาการจราจรระยะยาวในเขตกรุงเทพมหานครและเขตปริมณฑล
สามารถผลักดันออกมาได้ไม่กี่โครงการ ซึ่งโครงการที่บริษัท ฯ ชนะการประมูล
และเข้าดำเนินการในช่วงปลายปี 2549 ได้แก่ โครงการรถไฟฟ้าบีทีเอส ส่วนต่อขยาย สายสุขุมวิท
ตอนที่ 1 มูลค่า 3,619 ล้านบาท
สำหรับการประมูลโครงการก่อสร้างระบบรถไฟฟ้าใต้ดินสายสีต่างๆ การรถไฟฟ้ามหานคร
ไม่ว่าจะเป็น สายสีแดง-สายสีม่วง-สายสีส้ม-สายสีเหลือง-สายสีชมพูและสายอื่นๆ ที่
ยังคงต้องรอท่าทีที่ชัดเจนของทางรัฐบาลว่าจะสามารถเริ่มประมูลและก่อสร้างได้ตามแผนที่วางไว้หรือไม่

ที่ประเทศอินเดีย บริษัทฯ ได้ร่วมมือกับ ไอทีดี ซีเมนท์เทชั่น จำกัด ดำเนินโครงการเดลีเมโทร
สัญญาที่ BC 21 ซึ่งเป็นโครงการออกแบบและก่อสร้างทางวิ่งรถไฟฟ้ายกระดับรวมสถานี 5 สถานี
มูลค่า 1,886 ล้านรูปี กำหนดแล้วเสร็จในเดือนพฤษภาคม 2552 ส่วนในไทเป บริษัท ฯ
ได้ร่วมมือกันกับเอเวอร์กรีน คอนสรั๊คชั่น รับงานโครงการก่อสร้างสถานีต่อเชื่อมรถไฟ
รถไฟความเร็วสูงและสถานีรถไฟฟ้าใต้ดิน มูลค่า 11,223 ล้านดอลล่าร์ไต้หวัน
ซึ่งดำเนินการไปแล้ว 37 % คาดว่าจะแล้วเสร็จ ในเดือนพฤศจิกายน พ.ศ. 2552

กลุ่มงานโครงสร้างเหล็ก

ในปี พ.ศ. 2549 ที่ผ่านมา โรงงานประกอบชิ้นส่วนเหล็กของบริษัทฯ ที่วิหารแดงและท้ายบ้าน
ยังเป็นส่วนสนับสนุนสำคัญที่คอยช่วยเหลือให้โครงการต่างๆ ของบริษัทฯ บรรลุเป้าหมาย
โดยจะผลิตชิ้นส่วนที่โรงงานทั้งสองแห่งแล้วไปติดตั้งให้สมบูรณ์ที่หน่วยงาน
โครงการที่ได้รับการสนับสนุน ได้แก่ งานสะพานข้ามทางแยก 8 แห่งของกรุงเทพมหานคร
งานโครงเหล็กสนามกีฬาที่จังหวัดนครราชสีมา งานโรงผลิตไฟฟ้าที่เขื่อนน้ำเทิน 2
และงานโครงเหล็กของอาคารสำนักงานใหญ่แห่งใหม่ของธนาคารแห่งประเทศไทย เป็นต้น
สำหรับยอดการผลิตรวมในปีที่ผ่านมาของโรงงานทั้งสองแห่งอยู่ที่ 21,852 ตัน

กลุ่มงานสื่อสาร และโทรคมนาคม

 งานสื่อสารและโทรคมนาคมที่แล้วเสร็จไปในรอบปีที่ผ่านมา ได้แก่ งานจ้างเหมาออกแบบ จัดหาพร้อมติดตั้งโครงข่ายเคเบิลใยแก้วนำแสง ของการไฟฟ้าส่วนภูมิภาค มูลค่า 378 ล้านบาท และโครงการจ้างเหมาออกแบบ จัดหาพร้อมติดตั้งอุปกรณ์สื่อสัญญานความเร็วสูงของการไฟฟ้าส่วนภูมิภาค มูลค่า 37 ล้านบาท ส่วนที่กำลังใกล้จะแล้วเสร็จประมาณเดือนเมษายน 2550 นี้ คือ งานจ้างเหมาก่อสร้างสายเคเบิลใต้น้ำระบบ 115 เควี ไปยังเกาะสมุย วงจรที่ 2 มูลค่า 900 ล้านบาท สำหรับการก่อสร้างสายเคเบิลใต้น้ำมีการพิจารณาความเหมาะสมและความจำเป็น พบว่าจะมีอีก 3-4 เกาะในภาคใต้ที่จะต้องดำเนินการวางสายเคเบิลไฟฟ้าใต้น้ำเพื่อสำรองไฟฟ้าให้เพียงพอแก่ความต้องการในอนาคตรวมทั้งต้นทุนจะต่ำกว่าการตั้งเสาไฟฟ้าแรงสูงข้ามไปยังเกาะดังกล่าว คาดว่าจะมีการประมูลในเร็ววันนี้ นอกจากนี้ยังมีงานที่บริษัทฯดำเนินการอยู่ คือระบบไฟฟ้าและระบบสื่อสารของศูนย์ราชการ กรุงเทพมหานคร มูลค่า 948 ล้านบาท

โครงการในต่างประเทศ

การใช้ บริษัท ไอทีดี ซีเมนท์เทชั่น อินเดีย จำกัด
ซึ่งเป็นบริษัทจดทะเบียนในตลาดหลักทรัพย์ของประเทศอินเดีย เป็นฐาน ทำให้บริษัทฯ
มีความได้เปรียบในการประมูลโครงการต่าง ๆ
โดยอาศัยสิทธิพิเศษที่ได้รับยกเว้นภาษีบางประเภทมาลดค่าใช้จ่าย
จึงสามารถทำงานได้ในราคาต้นทุนที่ต่ำลงส่งผลให้บริษัทฯ
สามารถชนะการประมูลในประเทศอินเดียได้หลายโครงการ ได้แก่
โครงการก่อสร้างทางวิ่งรถไฟฟ้ายกระดับเดลีเมโทร สัญญาที่ BC 21 ที่ประเทศอินเดีย มูลค่า
1,886 ล้านรูปี และการก่อสร้างทางหลวงเส้นทาง NH-31 C รัฐเวสท์เบงกอล ในประเทศ
อินเดีย มูลค่า 2,284 ล้านรูปี นอกจากนี้โดยยังมีการก่อสร้างทางยกระดับ
ระบบรถไฟฟ้าและถนนอีกหลายเส้นทางอีกหลายเส้นทางที่บริษัทฯ สนใจเข้าร่วมประมูล
ประเทศอินเดียเป็นประเทศที่มีพื้นที่กว้างใหญ่กำลังพัฒนา
ทำให้มีความจำเป็นที่จะต้องก่อสร้างระบบสาธารณูปโภคอีกมาก
นอกจากนี้ยังมีโครงการที่บริษัทฯทำงานอยู่แล้วคือ เขื่อนโคล ซึ่งเป็นเขื่อนไฟฟ้าพลังน้ำ มูลค่ากว่า
8,672 ล้านรูปี คาดว่าจะดำเนินแล้วเสร็จในปี พ.ศ. 2553

ในประเทศฟิลิปปินส์ บริษัทฯ มีโครงการที่ดำเนินการอยู่ 2 โครงการ คือถนนเซาท์เทิร์นเลเต้
มูลค่า 1,193 ล้านเปโซ และ โครงการก่อสร้างถนนและสะพาน ช่วงซูโย-เซอวานเทส มูลค่า
1,260 ล้านเปโซ ในฟิลิปปินส์ ยังมีโครงการก่อสร้างที่มีประมูลอย่างต่อเนื่อง
แต่ต้องพิจารณาแหล่งเงินทุนสนับสนุนโครงการถ้าเป็นเงินสนับสนุนจากภายนอกประเทศจะเป็นโครงการที่น่าสนใจกว่าโครงการที่ใช้งบประมาณของรัฐบาลเพราะการเมืองของฟิลิปปินส์มีความไม่แน่นอนส่งผลต่อความมั่นใจในการเบิกจ่ายค่างาน

โครงการก่อสร้างสถานีต่อเชื่อมรถไฟ รถไฟความเร็วสูงและสถานีรถไฟฟ้าใต้ดินในไทเป มูลค่า
11,223 ล้านดอลล่าร์ไต้หวัน เป็นโครงการต่อเนื่องจากโครงการก่อสร้างรถไฟฟ้าความเร็วสูงที่
บริษัทฯ ร่วมมือกับพันธะมิตร คือ บริษัท เอเวอร์กรีน คอนสตรั๊คชั่น จำกัด
ดำเนินการอย่างต่อเนื่องในไต้หวัน และยังร่วมกันศึกษาโครงการอื่นๆ ที่น่าสนใจ
เพื่อขยายตลาดเพิ่มเติมอีกด้วย

ในประเทศเมียนมาร์ สัมปทานระยะยาวสำหรับการพัฒนาเหมืองแร่และถ่านหินที่มูด่อง ซึ่งบริษัทฯ
ดำเนินการอยู่ พบว่าพบปริมาณถ่านหินที่มีอยู่ใกล้หมดแล้ว บริษัทฯ
จึงกำลังดำเนินการหาพื้นที่เหมืองถ่านหินใหม่เพื่อขอสัมปทานเพิ่มเติมต่อไป

โครงการก่อสร้างเขื่อนน้ำเทิน 2 ในสาธารณรัฐประชาธิปไตยประชาชนลาว
เป็นโครงการก่อสร้างขนาดใหญ่ ซึ่งดำเนินการก่อสร้างแล้วเกือบ 50 %
คาดว่าจะสามารถผลิตไฟฟ้าได้ตามเป้าหมายที่วางไว้ในปี พ.ศ.2552
นอกจากนี้ยังมีงานก่อสร้างงานโยธาเหมืองทองและเหมืองทองแดง ที่ภูเบี้ย
และงานก่อสร้างสะพานคอนกรีตเสริมเหล็กเข้าโรงงานไฟฟ้าพลังน้ำ ของเขื่อนน้ำงึม

การขยายงานในต่างประเทศเพิ่มขึ้นเป็นเป้าหมายของบริษัทฯ
เพื่อทดแทนงานในประเทศซึ่งปริมาณโครงการค่อนข้างจำกัดและการแข่งขันสูงมาก
แต่การทำงานในต่างประเทศก็มีจุดเปราะบางในเรื่องวัฒนธรรม
และกฎหมายรวมทั้งภาษีของแต่ละประเทศที่แตกต่างกัน จึงต้องศึกษารายละเอียดให้ชัดเจน
ในทางกลับกันงานในต่างประเทศนอกจากจะให้ผลตอบแทนที่สูงกว่ารวมทั้งส่งผลในด้านชื่อเสียงและความยอมรับในต่างประเทศอีกด้วย
เป้าหมายที่สำคัญของบริษัทฯ คือการประมูลงานก่อสร้างทางหลวง ทางยกระดับ ระบบขนส่งมวลชน
รวมทั้งระบบสาธารณูปโภคในประเทศต่าง ๆ แถบภูมิภาคเอเชียตะวันออก
เอเชียตะวันออก-เฉียงใต้ เอเชียใต้ และตะวันออกกลาง

2. ความเสี่ยงที่สำคัญ

- เปิดเผยทั้งหมดอยู่ในหัวข้อ “ปัจจัยความเสี่ยง”

3. สรุปโครงสร้างกลุ่มบริษัทและรายการที่เกี่ยวโยงกัน

โครงสร้างของกลุ่มบริษัทฯ สามารถแบ่งออกเป็น 2 สาย คือ

สายงานการก่อสร้างและงานระบบสาธารณูปโภค รวมถึงสายธุรกิจที่สนับสนุนสายงานการก่อสร้าง
ซึ่งประกอบ

ด้วยบริษัทย่อย 13 บริษัท กิจการร่วมค้า 20 แห่ง และบริษัทร่วม 9 บริษัท

สายงานการลงทุนของบริษัทในด้านอื่นๆ เช่น กิจการอสังหาริมทรัพย์ และสายงานสินค้าอุปโภค
ซึ่งประกอบด้วยบริษัทร่วมจำนวน 6 บริษัท ทั้งนี้ รายละเอียดของโครงสร้างของกลุ่มบริษัทฯ
ได้แสดงไว้ในหัวข้อ 2.2 การประกอบธุรกิจของบริษัท บริษัทย่อย และบริษัทร่วม

สำหรับรายการเกี่ยวโยงกันที่เกิดขึ้นในปี พ.ศ. 2549
ในภาพรวมเป็นรายการที่ไม่กระทบต่อการดำเนินงาน และฐานะทางการเงินของบริษัทฯ
อย่างมีนัยสำคัญ โดยเป็นรายการค้าปกติ ซึ่งมีเงื่อนไขด้านราคาที่ไม่ต่างจากบุคคลภายนอก
และเกิดขึ้นตามความจำเป็นของธุรกิจ โดยมีรายละเอียดอยู่ในหัวข้อ 11 เรื่องรายการเกี่ยวโยงกัน
ทั้งนี้รายการเกี่ยวโยงกันที่มีมูลค่าสูงเป็นการให้บริการก่อสร้าง
และการซื้อวัสดุก่อสร้างจากบริษัทที่เกี่ยวโยงกัน โดยคิดราคาใกล้เคียงกับราคาตลาดตามปกติ
เช่นการรับจ้างประกอบ Water Tank และซ่อมแซมเครื่องจักรให้กับ บริษัท อิตัลไทย อุตสาหกรรม
จำกัด มูลค่า 203 ล้านบาท การรับเหมาก่อสร้างให้กับ บริษัท อมารี จำกัด มูลค่า 450 ล้านบาท
การซื้อลวดและสายเคเบิ้ลเพื่อใช้ในงานก่อสร้างจาก บริษัท จรุงไทย ไวร์ แอนด์ เคเบิ้ล จำกัด
(มหาชน) มูลค่า 220 ล้านบาท และการซื้อใยแก้วนำแสง จากบริษัท สยามไฟเบอร์ อ๊อพติคส์
จำกัด มูลค่า 215 ล้านบาท ดังนั้น
รายการเกี่ยวโยงดังกล่าวจึงไม่ส่งผลเสียต่อการดำเนินงานของบริษัทฯ

4. สรุปฐานะการเงินและผลการดำเนินงาน

ผลการดำเนินงาน

(1) ภาพรวมของผลการดำเนินงานที่ผ่านมา

  บริษัท อิตาเลียนไทย ดีเวล๊อปเมนต์ จำกัด (มหาชน)
  เป็นบริษัทรับเหมาก่อสร้างที่ใหญ่ที่สุดที่อยู่ในตลาดหลักทรัพย์แห่งประเทศไทยเมื่อเปรียบเทียบจากขนาดของรายได้รวม
  โดยมีส่วนแบ่งทางการตลาดเมื่อสิ้นปี 2549 เท่ากับร้อยละ 38.12 การดำเนินงานในปี 2549
  บริษัทฯ มีรายได้รวมจำนวน 40,459 ล้านบาท
  โดยส่วนใหญ่เป็นรายได้จากการให้บริการก่อสร้าง และมีค่าใช้จ่ายจำนวนทั้งสิ้น 42,605
  ล้านบาท ทำให้บริษัทฯ มีผลขาดทุนสุทธิทั้งสิ้น 2,416 ล้านบาท บริษัทฯ มีมูลค่าของงานในมือ ณ
  31 ธันวาคม 2549 เท่ากับ 71,201 ล้านบาท ณ 31 ธันวาคม 2548 เท่ากับ 41,397
  ล้านบาท บริษัทฯ ยังมีงานที่ได้ลงนามในสัญญาแล้วเพิ่มขึ้นอีก 922 ล้านบาท
  และมีงานที่อยู่ระหว่างการรอลงนามในสัญญาอีก 5,207 ล้านบาท รวมเป็นงานในมือ ณ วันที่ 28
  กุมภาพันธ์ 2550 เป็นเงินจำนวน 77,330 ล้านบาท

(2) ผลการดำเนินงานที่ผ่านมาของกิจการ

  รายได้

  ในปี 2549 บริษัทฯ มีรายได้จากการให้บริการก่อสร้างจำนวน 39,817 ล้านบาท
  ซึ่งเพิ่มขึ้นจากในปี 2548 เป็นจำนวนเงิน 1,832 ล้านบาท หรือเพิ่มขึ้นคิดเป็นร้อยละ 4.82

  ต้นทุนในการให้บริการ

  ต้นทุนที่สำคัญในการให้บริการก่อสร้างของบริษัทฯ คือ วัตถุดิบ, ผู้รับเหมาช่วง และค่าแรง
  โดยต้นทุนในการให้บริการในปี 2549 เป็นจำนวนเงิน 37,770 ล้านบาท เพิ่มขึ้นจากในปี 2548
  เป็นจำนวนเงิน 2,212 ล้านบาท หรือเพิ่มขึ้นคิดเป็นร้อยละ 6.22

  ค่าใช้จ่ายในการบริหาร

  ในปี 2549 บริษัทฯ มีค่าใช้จ่ายในการบริหารจำนวน 1,441 ล้านบาท เพิ่มขึ้นจากใน ปี 2548
  เท่ากับ 323 ล้านบาท หรือเพิ่มขึ้นคิดเป็นร้อยละ 28.90

  ดอกเบี้ยจ่าย

  ดอกเบี้ยจ่ายในปี 2549 เป็นจำนวนเงิน 956 ล้านบาท เพิ่มขึ้นเมื่อเทียบกับในปี 2548
  เป็นจำนวนเงิน 367 ล้านบาท หรือเพิ่มขึ้นคิดเป็นร้อยละ 62.23

  ภาษีเงินได้นิติบุคคลสำหรับงวด

  ภาษีเงินได้นิติบุคคลในปี 2549 เป็นจำนวนเงิน 68 ล้านบาท ลดลงจากในปี 2548
  เป็นจำนวนเงิน 28 ล้านบาท หรือลดลงคิดเป็นร้อยละ 28.81

  กำไร (ขาดทุน) สุทธิ

  จากปัจจัยที่กล่าวมาแล้วข้างต้น ทำให้ในปี 2549 บริษัทฯ มีผลขาดทุนสุทธิทั้งสิ้น 2,146 ล้านบาท
  ลดลงจากในปี 2548 เป็นจำนวนเงิน 3,408 ล้านบาท หรือลดลงคิดเป็นร้อยละ 270.01

ฐานะการเงิน

สินทรัพย์รวม

  สินทรัพย์รวมในปี 2549 เท่ากับ 50,653 ล้านบาท ซึ่งเพิ่มขึ้นจากปี 2548 เท่ากับ 8,241
  ล้านบาท หรือเพิ่มขึ้นคิดเป็นร้อยละ 19.43

สภาพคล่อง

  ในปี 2549 เงินสดสุทธิได้มาจากกิจกรรมดำเนินงาน เท่ากับ 3,160 ล้านบาท
  และเงินสดสุทธิใช้ไปในกิจกรรมลงทุน 6,244 ล้านบาท

รายจ่ายลงทุน

  บริษัทฯ มีนโยบายการลงทุนในกิจการที่ประกอบธุรกิจต่างๆ ซึ่งส่วนใหญ่เป็นธุรกิจรับเหมาก่อสร้าง
  และส่วนที่เหลือเป็นธุรกิจอื่นๆ ที่มีส่วนเกี่ยวข้องกับธุรกิจรับเหมาก่อสร้าง

แหล่งที่มาของเงินทุน

เงินกู้ยืมระยะสั้นของบริษัทฯ ประกอบด้วย เงินหมุนเวียนทั่วไป
และเงินกู้เฉพาะโครงการจากธนาคารในประเทศไทยและต่างประเทศ

เงินกู้ยืมระยะยาวของบริษัทฯ ประกอบด้วย
เงินกู้ระยะยาวเป็นสกุลเงินตราต่างประเทศเพื่อซื้อเครื่องจักรในการก่อสร้างและเพื่อสนับสนุนเฉพาะโครงการ
และ เงินกู้ระยะยาวเป็นเงินบาทเพื่อซื้ออาคารสำนักงานใหญ่
และเครื่องจักรในการก่อสร้างเพื่อสนับสนุนเฉพาะโครงการ

การค้ำประกัน

ณ วันที่ 31 ธันวาคม 2549 และ 2548 มีหนังสือค้ำประกันที่ออกโดยสถาบันการเงินในนามบริษัทฯ
บริษัทย่อย และกิจการร่วมค้าเฉพาะส่วนของบริษัทฯ เหลืออยู่เป็นจำนวนประมาณ 18,935 ล้านบาท
และ 24,749 ล้านบาท ตามลำดับ และ ณ วันที่ 31 ธันวาคม 2549 และ 2548
มีหนังสือค้ำประกันที่บริษัทฯ ออกให้กับสถาบันการเงินและผู้ร่วมค้า จำนวนประมาณ 8,745 ล้านบาท
และ 8,226 ล้านบาท ตามลำดับ